《琴意诗 其二 白雪》
清代·张梁

抚冰弦之皎洁，扣玉㢩之玲珑。叹曲高而和寡，溯遗音于郢中。

恍飞霙之来下兮，忽烟霭之溟濛。乍回旋兮，舞鸾鹤于仙岛。

俄散漫兮，屑琼瑶于帝宫。沾璧槛，洒珠栊，皎兮若梨花之带月，翩兮似柳絮之因风。

萧萧兮疏竹，谡谡兮劲松。喜清光兮照眼，快颢气兮蟠胸。

乃知声音之微妙兮，移造化之功。顾兹曲之冷淡兮，琴每罢而座空。

独余情其爱悦，抱幽素兮忡忡。

作者简介：江苏娄县人，字大木，一字奕山，自号幻花居士。康熙五十二年进士，充武英殿纂修官。后乞假归，不再仕进。与友朋以诗酒为乐。工琴。有《澹吟楼诗钞》、《幻花庵词钞》。